বিকালে আদালত আদেশে ঢাকার পুলিশ কমিশনারকে তদন্ত  করে প্রতিবেদন দাখিলের আদেশ দেয় বলে বাদীর আইনজীবীদের অন্যতম জয়নাল আবেদিন মেসবাহ বিডিনিউজ টোয়েন্টিফোর ডটকমকে জানিয়েছেন। এ মামলায় হত্যাচেষ্টার অভিযোগ আনা হয়েছে বলে জানান তিনি। গত বুধবার হরতালের দিন সংসদ ভবনের সামনে ধস্তাধস্তির পর পুলিশের লাঠিপেটায় আহত হন ফারুক। তাকে ইউনাইটেড হাসপাতালে ভর্তি করা হয়েছে। সরকারি কাজে বাধা দেয়ার অভিযোগে সেদিনই শেরেবাংলা নগর থানার উপ-পরিদর্শক নাজমুল করিম বাদী হয়ে ফারুকের বিরুদ্ধে একটি মামলা করেন। পরদিন দুই পুলিশ কর্মকর্তার বিরুদ্ধে বিএনপি মামলা করতে গিয়ে ব্যর্থ হয়। এ ঘটনায় পুলিশের  একটি মামলা রয়েছে জানিয়ে বিএনপির মামলাটি নেয়নি থানা। এদিকে স্বরাষ্ট্র প্রতিমন্ত্রী শামসুল হক টুকু বৃহস্পতিবার সচিবালয়ে সাংবাদিকদের বলেন, ফারুকের আহত হওয়ার বিষয়টি তদন্ত করছে ঢাকা মহানগর পুলিশ।